|  |  |  |  |
| --- | --- | --- | --- |
|  |  |  |  |
| Ympäristölautakunta Helsingin kaupunki PL 1 00099 HELSINGIN KAUPUNKI Diaarinumero HEL 2015-004004  Helsingin kaupungin ympäristölautakunta pyytää lausuntoja Vanhankaupunginlahden lintuvesi –Natura 2000 –alueen hoito- ja käyttösuunnitelman 2015-2024 luonnoksesta. Raittiusyhdistys Koitto ry kiittää lausuntopyynnöstä ja lausuu suunnitelman luonnoksesta seuraavaa:  Suunnitelman visio (kappale 8.2) jää ristiriitaiseksi: onko tavoitteena lisätä luonnossa liikkuvien retkeilijöiden määrää vai palvella nykyisiä käyttäjiä mahdollisimman hyvin. Kappaleessa viitataan mm. massatapahtumiin samalla kun tarjotaan mahdollisuutta vetäytyä luonnon rauhaan. Kaikkiaan suunnitelmassa ei ole arvioita käyttäjämääristä, nykyisistä tai tavoitteellisista. Suunnitelmasta ei käy ilmi miten lausuntopyynnössä esitettyyn haasteeseen alueen ruuhkaisuuden vastataan. Suunnitelmassa ei myöskään ole viitteitä Metsähallituksen kestävän luontomatkailun periaatteisiin., mm. palvelun mitoittamiseen kohteen mukaan.  Pääasiallinen pääsy Lammassaareen tapahtuu pitkospuiden kautta. Pitkospuita käyttää luontomatkailijoiden lisäksi saaren 131:n kesämajan mökkeilijät ja joustava kulkeminen tulee turvata. Nykyisin pitkospuilla on toisinaan huomattavaa ruuhkaa.  Tätä taustaa vasten Raittiusyhdistys Koitto ry lausuu seuraavista yksityiskohdista:   * Opasteiden uusinta on hyvä toimenpide, samoin käyttäjien ohjaaminen nykyistä paremmin. Polkupyörien, pyörätuolin tai lastenvaunujen kanssa kulkeville sopivat reitit olisi hyvä merkitä selvästi. Koitto ry toivoo samalla kaupungin aiemmin vahvistaman lemmikkieläinkiellon uusintaa Lammassaaren opasteisiin. Lemmikkieläinkielto on koettu hyvänä linjauksena myös Lammassaaren mökkiyhteisön keskuudessa. Myös Lammassaaressa olevat ulkoilureitit tulisi merkitä selvästi, sillä nykyisin luontomatkailijat eksyvät helposti. * Koitto ry esittää että Lammassaareen ei perusteta kahvilapalveluita, nuotiopaikkoja yms. jatkossakaan. Ravintolapalvelut lisäisivät liikennettä pitkospuilla entisestään sillä osa etsii luonnon sijaan kahvilaa. Nuotiopaikkojen turvallisuuden varmistaminen on haasteellista ja ne todennäköisesti aiheuttavat häiriötä Lammassaaren mökkiyhteisölle. Vanhankaupunginkosken rannalla sijaitseva Ravintola Koskenranta palvelee erinomaisesti alueella liikkuvia. * Suunnitelmassa viitataan Lammassaaren vesipisteisiin ja kuivakäymälöihin. Lammassaaren kaivot on kunnostettu 2014-2015, ne palvelevat mökkiläisten lisäksi myös luontomatkailijoita ja kaupunki oletettavasti jatkaa kaivojen näytteenottoseurantaa suositusten mukaisesti kolmen vuoden välein.   Kuivakäymälöiden osalta tilanne on mutkikkaampi. Lammassaaren kolmesta kuivakäymälärakennuksesta kaksi on lukittuna mökkiläisten käyttöön. Kolmas, heti saareen tultaessa, on avoin kaikille käyttäjille. Toistaiseksi Koitto ry on huoltanut kuivakäymälän ja siivonnut mm. kakkailkivallan jäljet. Suunnitelmassa toivotaan esitettävän kuivakäymälän huollon jakamista myös kaupungille. Myös saaren jätehuolto, eli roskisten tyhjentäminen, on tapahtunut Koitto ry:n kustannuksella. * Suunnitelmassa ei oteta kantaa siihen, miten ihmiset pääsevät alueelle. Vanhankaupunginkosken rannalla sijaitseva parkkipaikka on käyttöön nähden hädin tuskin riittävä. Parkkipaikkatilaa tarvitaan suurella todennäköisyydellä lisää, vaikka moni liikkuukin julkisilla.   Lisäksi Koitto ry pitää hyvänä suunnitelmaa poistaa järjestelmällisesti jättipalsamia (Impatiens glandulifera) Lammassaaren lintutornin läheisyydessä. Jättipalsamikasvusto on laaja ja se leviää hyvää vauhtia muuallekin saareen. Palsamin poistamiseksi toivotaan toimenpiteitä niin pian kuin mahdollista. Myös rehuvuohenherne (Galega orientalis) sekä komealupiini (Lupinus polyphyllus) uhkaavat huolestuttavasti levitä Lammassaareen ja Koitto ry toivoo toimia näiden vieraslajien leviämisen ehkäisemiseksi.  Ystävällisin terveisin,  Juha Kaasinen  puheenjohtaja  Johanna Kallio sihteeri  Raittiusyhdistys Koitto ry on vuonna 1883 perustettu yhdistys, joka hallinnoi Lammassaaren kesämajatoimintaa. | | | | |
|  | | | | |